KWM จ่อตั้งอันเดอร์ไรท์-เคาะราคาไอพีโอ 18 ก.ย.นี้ ลุยเทรด mai ไตรมาส 4/61
“เค.ดับบลิว. เม็ททัล เวิร์ค” หรือ KWM จ่อตั้งอันเดอร์ไรท์-เคาะราคาไอพีโอ 18 ก.ย.นี้ ลุยเทรด mai ไตรมาส 4/61 โดยมี บล.เออีซี เป็นที่ปรึกษาทางการเงิน
11 ก.ย. 2561

บริษัท เค. ดับบลิว. เม็ททัล เวิร์ค จำกัด (มหาชน) หรือ KWM เปิดเผยว่า บริษัทเตรียมเซ็นสัญญาแต่งตั้งผู้จัดการการจัดจำหน่ายและรับประกันการจำหน่าย (อันเดอร์ไรท์) หุ้นสามัญเพิ่มทุนต่อประชาชนเป็นครั้งแรก (IPO) จำนวน 120 ล้านหุ้น และสรุปราคาเสนอขายหุ้น IPO ในวันที่ 18 ก.ย. พร้อมคาดว่าจะเข้าจดทะเบียนในตลาดหลักทรัพย์ เอ็ม เอ ไอ (mai) ได้ในช่วงไตรมาส 4/61 โดยมี บล.เออีซี (AEC) เป็นที่ปรึกษาทางการเงิน
อนึ่ง KWM เป็นผู้ประกอบธุรกิจผลิตและจำหน่ายอุปกรณ์สำหรับใช้ในการเกษตร พร้อมทั้งมีการวิจัยและพัฒนาคุณภาพของอุปกรณ์การเกษตรด้วยตนเองอย่างต่อเนื่อง ซึ่งบริษัทได้รับสิทธิ BOI จากคณะกรรมการส่งเสริมการลงทุน โดยบริษัทเป็นผู้ผลิตใบผาล ใบจักร ใบคัดท้าย โครงผาล ใบดันดิน ใบเกลียวลำเลียง จำหน่ายผลิตภัณฑ์ภายใต้ตราสินค้า “Pegasus” ซึ่งเป็นตราสินค้าของบริษัทฯ เอง นอกจากนี้ยังให้บริการรับจ้างผลิตสินค้าให้กับตราสินค้าอื่น ๆ ตามแบบที่ลูกค้ากำหนด อาทิ บริษัท สยามคูโบต้า คอร์ปอเรชั่น จำกัด ภายใต้ตราสินค้า “ตราช้าง”
นอกจากนี้ บริษัทได้ลงทุนในบริษัท อัดเลอร์เทค จำกัด สัดส่วน 99.80% เพื่อเพิ่มความหลากหลายของตราสินค้าให้ผลิตภัณฑ์หลัก (Fighting Brand) ซึ่งเป็นกลยุทธ์ที่ช่วยเพิ่มส่วนแบ่งทางการตลาดให้แก่บริษัท ทั้งนี้ อัดเลอร์เทค ดำเนินธุรกิจจัดจำหน่ายอุปกรณ์ทางการเกษตรประเภท ใบผาล ภายใต้ตราม้าบิน อีกทั้งอัดเลอร์เทคยังมีการจำหน่ายใบเกลียวและใบดันดิน อีกด้วย